প্রাক্তন কেন্দ্রীয় মন্ত্রী বীরেন্দর সিং বিজেপি ছাড়লেন

নয়াদিল্লি: বিজেপি ছাড়লেন প্রাক্তন কেন্দ্রীয় মন্ত্রী বীরেন্দর সিং (Birender Singh)। সোমবার তিনি বলেছেন, তিনি বিজেপি (BJP) ছেড়েছেন এবং কংগ্রেসে Congress) যোগ দেবেন। তাঁর ছেলে ব্রিজেন্দ্র সিং কংগ্রেসে যোগ দেওয়ার প্রায় এক মাস পরে এই পদক্ষেপ। তাঁর স্ত্রী প্রেম লতা সিং, যিনি হরিয়ানার প্রাক্তন বিজেপি বিধায়ক, তিনিও দল ছেড়েছেন।

বীরেন্দর সিং বলেন, আমি বিজেপির প্রাথমিক সদস্যপদ থেকে পদত্যাগ করেছি এবং দলের সভাপতি জেপি নাড্ডার কাছে আমার পদত্যাগপত্র পাঠিয়েছি। আমার স্ত্রী, প্রেম লতাও দল ছেড়েছেন। আগামীকাল (মঙ্গলবার) আমরা কংগ্রেসে যোগ দেব। বিজেপি ছাড়ার পর বীরেন্দ্র সিং দিল্লিতে কংগ্রেস নেতা ভূপিন্দর সিং হুডার সঙ্গেও দেখা করেন।

আরও পড়ুন: মুর্শিদাবাদে বোমাবাজি, গুলিবিদ্ধ চার জন

বীরেন্দর সিং প্রায় ১০ বছর আগে কংগ্রেসের সঙ্গে চার দশকেরও বেশি সময় কাটানোর পরে বিজেপিতে যোগ দিয়েছিলেন। তাঁর ছেলে ১০ মার্চ কংগ্রেসে যোগদানের পরে বীরেন্দ্র সিং তা অনুসরণ করবেন বলে জল্পনা ছিল।

প্রধানমন্ত্রী নরেন্দ্র মোদীর নেতৃত্বাধীন প্রথম সরকারে কেন্দ্রীয় ইস্পাত মন্ত্রী ছিলেন বীরেন্দর সিং। তিনি গ্রামীণ উন্নয়ন, পঞ্চায়েতি রাজ এবং পানীয় জল মন্ত্রী হিসাবেও দায়িত্ব পালন করেছিলেন।